**Întrebare de ninsoare**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În noaptea nopții-n lună plină

Fac saltul nalt, ca de felină,

Mă prind cu dinţii de Saturn

Şi-apoi, ca orice taciturn,

Aştept o dimineaţă lină.

În ziua zilelor mai vechi

Țineam la gât stele perechi,

Acum ninsorile mă-ndeamnă

Să mă desprind suav de toamnă,

Să-mi cânte viscol în urechi.

Şi în secunda cea mai mare,

Care apare şi dispare

Din ceasul care-mi sună trist,

Mă voi lupta c-un sunetist,

În iarnă, viscol şi ninsoare.

Şi-n ora orelor târzii,

Cu minutare sidefii,

Îmi voi găsi un loc firesc,

Nici pământesc şi nici ceresc

Şi-apoi voi fi ori nu voi fi...

10 septembrie 2016, Constanţa